АҞӘА, лаҵара 20 - Sputnik, Асмаҭ Ҵәыџьԥҳа. Ателепроект "Ты супер. Танцы" алахәыла Милена Тачулиаԥҳа далахәын есышықәсатәи жәларбжьаратәи аԥхьаҩцәа реиндаҭлара "Живая классика".
Лара иалылхит Чингиз Аитматов иҩымҭа "Ан лыдәҳәыԥш" ("Материнское поле"). Алахәылацәа рықәгылара жәабаллктәи асистемала ахәшьара арҭон. Ажиури алахәылацәа хәҩык рҟынтәи ԥшьҩык Милена 8 лзықәдыргылеит, аӡәы – 9.
Борис Шьукин ихьӡ зху Атеатртә институт актиортә ҟазара акафедра арҵаҩы Александр Фадеев Милена 9 баллк лзықәиргылеит, иазгәеиҭеит лактиортә ҟазара.
"Аибашьра иаҵанакуа зегьы рыԥхьара уадаҩуп аибашьра ҳахьацәыхарахахьоу азы. Аха зны-зынла аԥхьаҩ иалихуа арҿиамҭа ихы-игәы иалсуеит. Милена дануп ҳәа аҳәара алшом, аха ан лцәаныррақәа раарԥшра лылшеит. Иҟоуп агха-ԥхақәагьы, аха Милена аҟыбаҩ ҷыда лылоуп", - иҳәеит иара.
Аиндаҭлара алкааратә турқәа мҩаԥысуеит лаҵара 28 рҟынӡа. Лаҵара 30 рзы имҩаԥысуа афиналбжахь инеиуа 30-ҩык роуп. Афинал мҩаԥгахоит рашәара 1 азы.
Алкааратә турқәа ирылахәуп аԥснаа даҽа ҩыџьа.
Ахәбатәи акласс аҵаҩы Кристина Ераносиан иалылхит Лев Толстои ирҿиамҭа "Кавказтәи атҟәа" (Кавказский пленник").
"Сгәы хыҭхыҭуеит. Ишахәҭоу еиԥш ацәаныррақәа сзаамырԥшыр ҳәа сшәоит", - лҳәоит лара.
Афбатәи акласс аҵаҩы Софиа Шенгелиа Анатоли Приставкин иавтобиографиатә повест "Ночевала тучка золотая" ацыԥҵәаха даԥхьоит.
"Софиа аибашьра атема лзааигәоуп. Ирацәаны акинофильмқәа дрыхәаԥшхьеит. Арегионалтә еиндаҭлара аламҭалаз "Мальчик в полосатой пижаме" дахәаԥшит. Акыр лгәаҟынӡа инеит. Убри азакәхап дзыԥхьоз аарԥшра лылзыршаз", - лҳәоит Софиа лан Ирма Барцыцԥҳа.
Аиндаҭлара мҩаԥысуеит Урыстәыла Аҵара аминистрреи Россотрудничествои рыдгыларала.
АҞӘА, ажьырныҳәа 17-Sputnik. Аиашахаҵаратә қьырсианра иаҵанакуа ауахәамақәа рҟны имҩаԥгахоит Иаса Қьырса Иӡаахра иазку анцәа имҵаныҳәара, абри атәы иҳәеит Аԥсны Аиашахаҵаратә уахәама аиҳабы аб Виссарион (Аԥлиа).
Арҭ амшқәа рзы ауахәамақәа рҟны имҩаԥысуа аныҳәарақәа Аӡаахра иадҳәалоуп. Ажәытәан Иаса Қьырса иирагьы иӡӡаахрагьы мышкы иазгәарҭон. Иара ихазы аҽӡаахра ԥсыхәа амамкәан иҟамызт. Аӡы иҽӡааихит, иҽҭишьит, уи ала адунеи аӡқәа зегьы ррыцқьаразы. Ари аныҳәазы ишыхьҭоугьы, изылшо, згәы иаҭаху аӡы иҭалоит ҩнуҵҟалагьы, цәеижьлагьы аҽрыцқьаразы.
Қьырса ныҳәа инаркны Аӡаахра аҟынӡа (ажьырныҳәа 7 инаркны 19-нӡа) иԥшьоу, ицқьоу амшқәа ҳәа ирышьҭоуп. Аныҳәа мышкы шыбжьоу чгара мшуп.
Аҽӡаахра амшныҳәаз Анцәа дхазҵо иргәаладыршәоит 30 шықәса ирҭагылаз Иаса Қьырса Галилеинтәи аӡиас Иордан ашҟа дышнеиз иҽӡааихырц азы. Иара аӡы данҭыҵуаз адунеи зегьы ирбарҭахеит Анцәа-Аб, Анцәа-Аԥа, аҳәыҳә асахьа зманы Иаса Қьырса ижәҩахыр иқәтәаз Анцәа-Иԥшьоу идоуҳа.
Аӡаахра амшныҳәа ақьырсианцәа иазгәарҭо иалагеит апостолтә аамҭақәа рзы. Ажәытәан Қьырсеи Анцәаибареи мышкны иҟан, аха аамҭақәак рыла ауахәама урҭ аныҳәақәа еиднагеит. Есышықәса Аӡаахра амш аҽни аухеи аиашахаҵаратә уахәамақәа рҟны аҵак дуӡӡа змоу аӡыԥшьара мҩаԥыргоит.
АҞӘА, ажьырныҳәа 17 - Sputnik. Аҟәа адендропарк аҿы икаҳаз аҵла афымцацәаҳәақәа хәба аԥхасҭа рынаҭеит, уи иахҟьаны Синопи Турбазеи рыбжьара иҟоу араион фымцалашарада иаанхеит ҳәа аанацҳауеит АУН "Амшынеиқәафымцамч".
Иазгәаҭоуп аԥхасҭа шроуз 10-тәи, 11-тәи афидерқәа (аихшарҭатә цәаҳәақәа - азгә.).
Аҭыԥ ахь инеит амашәыр ахҟьаԥҟьақәа аԥызхуа абригадақәа, афымцалашара амҽыша асааҭ 15:00 рҟынӡа еиҭашьақәдыргылоит рҳәеит.